Talous- ja sosiaalikomitean lausunto aiheesta "Ehdotus neuvoston direktiiviksi kuljetettavista painelaitteista"



Virallinen lehti nro C 296 , 29/09/1997 s. 0006



Talous- ja sosiaalikomitean lausunto aiheesta "Ehdotus neuvoston direktiiviksi kuljetettavista painelaitteista" () (97/C 296/02) Neuvosto päätti 14. helmikuuta 1997 Euroopan yhteisön perustamissopimuksen 75 artiklan 1 kohdan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 4. kesäkuuta 1997. Esittelijänä oli Nikolaos Lerios. Talous- ja sosiaalikomitea hyväksyi 9. ja 10. heinäkuuta 1997 pitämässään 347. täysistunnossa (heinäkuun 10. päivän kokouksessa) seuraavan lausunnon. Äänestyksessä annettiin 71 ääntä puolesta, 3 vastaan, ja 8 pidättyi äänestämästä. 1. Ehdotuksen pääsisältö Ehdotuksen tavoitteena on varmistaa kuljetettavien painelaitteiden turvallinen kuljettaminen ja vapaa liikkuvuus yhteisön markkinoilla. Tähän pyritään ottamalla käyttöön nykyisten laitteiden määräaikaistarkastukset, joita kuvaillaan liitteen V toisessa osassa sekä kaikkia uusia painelaitteita koskeva menettely, jolla tarkkaillaan liitteen V ensimmäisessä osassa kuvailtujen vaatimustenmukaisuuden arviointimodulien ehtojen täyttämistä. 2. Yleistä 2.1. Vaikka neuvosto on hyväksymällä 21. marraskuuta 1994 direktiivin 94/55/EY (vaarallisten aineiden tiekuljetuksia (ADR) koskevan jäsenvaltioiden lainsäädännön lähentämisestä) ja 23. heinäkuuta 1996 direktiivin 96/49/EY (vaarallisten aineiden rautatiekuljetuksia (RID) koskevan jäsenvaltioiden lainsäädännön lähentämisestä) jo varmistanut korkean turvallisuustason vaarallisten aineiden kuljetuksissa, ei painelaitteiden vapaata liikkumista maiden välillä uudelleentäyttäminen ja -käyttö mukaan lukien voida taata, mikäli edellä mainittuihin seikkoihin sovelletaan myös kansallista säännöstöä. Luomalla painelaitteita koskeva ja määräaikaistarkastusten yhteydessä sovellettava yhdenmukainen hyväksymisjärjestelmä ja sopimalla nimettyjen tarkastuslaitosten myöntämistä hyväksymismerkinnöistä, jotka kaikki jäsenvaltiot tunnustavat, nämä rajoitukset voidaan poistaa. 2.2. Tämän perusteella on selvää, että tarvitaan yhteisöntason toimia mikäli sisämarkkinoiden halutaan painelaitteidenkin osalta toteutuvan. Tästä syystä TSK tukee neuvoston direktiiviehdotusta, jos direktiivi syntyy komission ja jäsenvaltioiden hallitusten ja eurooppalaisten elinkeinojärjestöjen (kaasuteollisuus, nestekaasuyhdistys, kemianteollisuus, tarkastuslaitosten edustajat ja Euroopan standardijärjestö CEN) neuvottelujen tuloksena. 3. Erityistä 3.1. Talous- ja sosiaalikomitean mielestä tiettyjen komission asiakirjan artiklojen sanamuodon muuttaminen voisi helpottaa direktiivin toimeenpanoa. 3.1.1. Poistamalla ilmaus "täytettäviä" 2 artiklan toiselta riviltä saataisiin myös kertatäyttöiset kaasusäiliöt automaattisesti direktiivin piiriin ja varmistettaisiin vapaa liikkuvuus myös niiden osalta. 3.1.2. Artikla 13 kehottaa jäsenvaltioita antamaan ja julkaisemaan direktiivin noudattamisen edellyttämät lait, asetukset ja hallinnolliset määräykset 30. päivään kesäkuuta 1998 mennessä ja soveltamaan niitä 1. päivästä tammikuuta 1999. Näitä määräaikoja voidaan TSK:n mielestä joutua harkitsemaan uudelleen tarvittavien standardien ja teknisten määritelmien valmistumisen ja saatavuuden perusteella. 3.2. TSK:n mielestä seuraavien teknisten seikkojen liittäminen joko käsiteltävään direktiiviin tai vaarallisten aineiden tiekuljetuksista annettuun direktiiviin olisi paikallaan: a) nestekaasupullojen ja kaasua nestemäisessä muodossa sisältävien säiliöiden nimettyjen tarkastuslaitosten suosittelema ja tarkastama täyttömenettely, b) edellä mainittujen pullojen ja säiliöiden venttiilien käyttö-, rakennus-, hyväksymis- ja merkintämääräykset. 3.3. Direktiivin soveltaminen alentaa kuluja, eli siitä on painelaitteiden valmistajille taloudellista etua, koska tulevaisuudessa laitteen hyväksyminen ja merkitseminen yhdessä jäsenvaltiossa riittää. Sen jälkeen laite voi olla yleisessä käytössä yhteisön markkinoilla, ja kilpailun lisääntyessä laitteiden hinnat laskevat. Talous- ja sosiaalikomitea toivoo, että teollisuus (esim. pullojen, säiliöiden ja muiden laitteiden valmistajat sekä nestekaasun tuottajat ja jakelijat) siirtävät syntyvän taloudellisen hyödyn tuotteiden kuluttajahintoihin. Bryssel, 10. heinäkuuta 1997. talous- ja sosiaalikomitean puheenjohtaja Tom JENKINS () EYVL C 95, 24.3.1997, s. 2 LIITE talous- ja sosiaalikomitean lausuntoon Seuraavaa muutosta, joka sai yli neljänneksen annetuista äänistä, ei hyväksytty käsittelyssä. Lisätään seuraavat uudet kohdat 3.1.3 ja 3.1.4: "3.1.3. Lisätään uudeksi perustelukohdaksi (`katsoo, että` -osaan) seuraava teksti: "Direktiivin 84/527/ETY mukaisesti valmistettujen kuljetettavien painelaitteiden vapaa liikkuvuus ja käyttö jäsenvaltioiden alueella tulee taata edelleen," 3.1.4. Lisätään direktiiviehdotuksen 4 artiklaan uudeksi 3 kohdaksi seuraava teksti: `Direktiivin 84/527/ETY mukaisesti valmistettujen ja M-merkillä varustettujen kuljetettavien painelaitteiden vapaa liikkuvuus ja käyttö yhteisön alueella voidaan taata ilma, että niihin tarvitsee tehdä uusia lisämerkintöjä.`"Perustelu Tällä hetkellä Euroopassa tarkemmin sanoen eräissä valtioissa on useita miljoonia direktiivin 84/527/ETY mukaisesti valmistettuja nestekaasusäiliöitä, joiden merkinnöistä sekä määräaikaistarkastuksista vastaavat toimittajayhtiöt ja joita valvovat toimivaltaiset kansalliset viranomaiset. Lisämerkinnän määrääminen näille kaasusäiliöille merkitsisi suhteettoman suuria lisäkustannuksia ilman, että siitä seuraisi mitään kouriintuntuvaa hyötyä kuluttajille. Äänestyksen tulos Jaa-ääniä: 33, ei-ääniä: 44, tyhjiä: 8.